Marianne Jelved (RV), 2008-04-08:
Jeg synes, at overskriften på Enhedslistens beslutningsforslag sådan set er meget god.
Der står, at vi skal afskaffe fattigdom i Danmark.
Men jeg synes godt nok, der er gået inflation i, hvad fattigdom er, når man i sådan et beslutningsforslag kan skrive, at de 456.000 lavestlønnede offentligt ansatte bidrager til den fattigdom, der skal afskaffes i Danmark.
Det synes jeg bare er ærgerligt.
Jeg synes også, det er ærgerligt, at Enhedslisten ikke nævner noget af det, som har været med til at skabe den meget stigende ulighed, nemlig skattestoppet og boligprisudviklingen, som har givet friværdier til rigtig mange af de 456.000 lavestlønnede offentligt ansatte, fordi de er så heldige at bo i Nordsjælland.
Derfor er det en lidt kunstig diskussion.
Jeg kunne ønske mig, at vi havde taget en ordentlig diskussion om, hvad fattigdom i Danmark i virkeligheden er, og hvordan vi kan prioritere for at bidrage til at mindske den med henblik på at afskaffe den.
Fattigdom handler jo ikke kun om økonomi, den handler jo også om, at rigtig mange mennesker har det så elendigt, at de ikke er i stand til at hjælpe sig selv.
Jeg tænker her på matchgruppe 4 og 5 blandt kontanthjælpsmodtagerne, der er underlagt en beskæftigelsesstrategi fra regeringens side, som handler om, at det er job frem for alt.
De er i virkeligheden overhovedet ikke i stand til at samle sig selv op og møde et bestemt sted på et bestemt tidspunkt, uden at de lærer det og trænes op til det gennem længere tid af gode socialrådgivere og andre mennesker, som er ansat til at føre en rigtig socialpolitik, der virkelig målrettet prøver at gøre mennesker selvhjulpne, før de er i stand til at blive selvforsørgende.
Vi har en regering, som gerne vil dele bøder ud til forældre, som ikke kan sørge for, at deres uvorne unger møder op i skolen på 8. og 9. klassetrin, men render rundt uden opsyn, laver ulykker, begår vold og hærværk osv.
Den type problemstillinger, som faktisk er med til at øge fattigdommen på mange forskellige måder og niveauer, burde vi tage en ordentlig og grundig diskussion om, om ikke andet så for at få en mere nuanceret debat frem end den, vi får via medierne og overskrifterne.
Så er der en del forslag, som faktisk er rimelig gode, og som Det Radikale Venstre vil støtte.
Det er afskaffelse af de meget lave ydelser som starthjælpen, kontanthjælpsloftet, 300-timers-reglen og introduktionsydelsen, tror jeg, den hedder.
Det er vi enige i, og det vil vi gerne arbejde for.
Vi vil også gerne arbejde for at ændre tidsbegrænsningen af sygedagpengeperioden, for vi mener, at der i forvejen er så mange skrappe krav på det område, at det i virkeligheden er svært at finde de bedste løsninger, når man har 52-ugers-begrænsningen hængende over hovedet.
Vi vil også gerne være med til at ændre folkepensionen.
Vi vil gerne lave en prioritering, og jeg savner meget hos Enhedslisten, at de også vil prioritere her.
Vi kunne diskutere, om vi skal tage dem alle sammen, eller om nogle af dem skal blive, hvor de er, men man burde i det mindste vise et reelt ønske om at prioritere og tage fra dem, som har i forvejen - det er sådan en som mig, for hvem f.eks. influenzavaccination ikke behøver at være gratis.
Jeg synes nærmest, det er en skandale, at vi her fra Folketingets side bliver ved med at strø om os med noget, som bare pynter en lille smule på glasuren.
Jeg glæder mig over, at vi har kunnet tage fattigdomsdiskussionen op, men jeg ærgrer mig over Enhedslistens måde at gøre det på med den type eksempler, jeg nu er kommet med.
Jeg vil slå et meget stærkt slag for, at vi faktisk prøver at genetablere en diskussion om, hvad en reel socialpolitik er, for det er ikke kun et spørgsmål om beskæftigelse, selv om det også er det.
I fredags besøgte jeg og andre gode mennesker Hotellet i Oehlenschlægersgade på Vesterbro.
Det er jo et regulært hotel, der drives af bl.a. tidligere narkomaner, og som er underlagt den nye struktur, der går som varmt brød, havde jeg nær sagt, hen over land og rige, altså betal og udfør-modellen.
Her er der i hvert fald ikke nogen som helst helhedsorientering.
Det burde vi diskutere, og den debat vil vi meget gerne være med til at rejse.